 የእንግሊዝ የፓርላማ ተወካዮች በአቶ አንዳርጋቸው ጽጌ ጉዳይ ለመነጋገር ሊመጡ ነው
- የእንግሊዝ ባለሥልጣናት በጉዳዩ ላይ እየተወዛገቡ ነውየእንግሊዝ የፓርላማ ተወካዮች አቶ አንዳርጋቸው ጽጌን በተመለከተ ከኢትዮጵያ መንግሥት ባለሥልጣናት ጋር ለመነጋገር በቅርቡ አዲስ አበባ እንደሚገቡ ታወቀ፡፡ በሌላ በኩል የእንግሊዝ ባለሥልጣናት በአቶ አንዳርጋቸው ጉዳይ እየተወዛገቡ መሆኑን መረጃዎች አመላክተዋል፡፡ አዲስ አበባ ከሚገኘው የእንግሊዝ ኤምባሲ የተገኘው መረጃ እንደሚያመለክተው፣ ሚስተር ጀርማ ኮርቢያን በተባሉ የሌበር ፓርቲ የፓርላማ ተወካይ የሚመራ አምስት አባላት ያሉት የልዑካን ቡድን፣ በቀጣዩ እ.ኤ.አ. በፌብሩዋሪ የመጀመሪያ ሳምንት አዲስ አበባ ይገባል፡፡ የቡድኑ የጉዞ ዓላማ ምን እንደሆነ በሪፖርተር የተጠየቀው ኤምባሲው፣ የልዑካን ቡድኑ አባላት የእንግሊዝ ፓርላማን እንጂ መንግሥት የማይወክሉ በመሆናቸው መረጃ እንደሌለው ገልጿል፡፡ ሌሎች የዲፕሎማቲክ ምንጮች ግን የልዑካን ቡድኑ በአቶ አንዳርጋቸው ጽጌ አያያዝና የሞት ቅጣቱ ተግባራዊ አንዳይሆን ከመንግሥት ከፍተኛ ባለሥልጣናት ጋር እንደሚነጋገር ጠቁመዋል፡፡ የልዑካን ቡድኑን የሚመሩት የፓርላማ አባል በተደጋጋሚ የአቶ አንዳርጋቸውን በኢትዮጵያ መንግሥት መያዝ በመውቀስና በፓርላማም እንዲነሳ በማድረግ ዋነኛው መሆናቸው ታውቋል፡፡ በእሳቸው አነሳሽነት የ33 የፓርላማ አባላትን በማስፈረም የፓርላማው የሰብዓዊ መብት ጉዳዮች ቋሚ ኮሚቴ የአቶ አንዳርጋቸውን ጉዳይ እንዲከታተል ማድረጋቸው በተለያዩ የአገሪቱ የሚዲያ ተቋማት ተዘግቧል፡፡ እኝሁ የፓርላማ አባልና የጉዳዩ ደጋፊዎች በአሁኑ ወቅት ከፍተኛ ትችት በእንግሊዝ መንግሥት ላይ በመሰንዘር ላይ ይገኛሉ፡፡ ሰሞኑን ዴይሊ ሜይል እንደዘገበው የእንግሊዝ ባለሥልጣናት አቶ አንዳርጋቸውን በተመለከተ መንግሥታቸው አሳይቷል ባሉት ቸልተኝነት ላይ እየተወዛገቡ ነው፡፡ የተለያዩ የፓርላማ አባላትና አንዳንድ ዲፕሎማቶች የእንግሊዝ የውጭ ጉዳይ ሚኒስቴር የአፍሪካ ዲፓርትመንት የአቶ አንዳርጋቸውን ጉዳይ በቸልታ ይዞታል በማለት እየተቹ ነው፡፡ የዲፓርትመንቱ ዋና ጸሐፊንም በአቶ አንዳርጋቸው ጉዳይ ለመነጋገር ጊዜ እንደሌላቸው ተናግረዋል በማለት ይወቅሳሉ፡፡ አንዳንድ ዲፕሎማቶች ደግሞ የየመን መንግሥት አቶ አንዳርጋቸውን ለኢትዮጵያ መንግሥት አሳልፎ ከመስጠቱ በፊት የእንግሊዝን መንግሥት ማሳወቅ ነበረበት በማለት፣ እንደዚህ ዓይነቱ ተግባር በድጋሚ እንዳይፈጸም የእንግሊዝ መንግሥት በኢትዮጵያም ሆነ በየመን ላይ ጠንካራ አቋም ሊይዝ ይገባዋል እያሉ ነው፡፡ የግንቦት ሰባት ዋና ጸሐፊ የነበሩት አቶ አንዳርጋቸው በየመን በኩል ወደ ኤርትራ ሊገቡ ሲሉ ሰንዓ አውሮፕላን ማረፊያ ተይዘው በዚያው ዕለት ለኢትዮጵያ መንግሥት ተላልፈው መሰጠታቸው ይታወሳል፡፡ የኢትዮጵያ መንግሥት አቶ አንዳርጋቸውን በሽብር ተግባር የሚፈልጋቸው ሲሆን፣ ከዚህ ቀደምም መንግሥትን ለመገልበጥ በማሴርና በመንቀሳቀስ ተከሰው በሌሉበት የሞት ፍርድ እንደተፈረደባቸው አይዘነጋም፡፡